SKRIFTLIG FORESPØRGSEL E-0668/02

af Konstantinos Hatzidakis (PPE-DE) til Kommissionen

(11. marts 2002)

Om: Fremme af markedet for elbiler

Under henvisning til at miljøet i byområder er belastet, kan Kommissionen da oplyse, hvilke foranstaltninger den har til hensigt at træffe, samt hvilke foranstaltninger den har til hensigt at foreslå bliver vedtaget i medlemsstaterne med henblik på at støtte markedet for elbiler eller biler, som kombinerer eldrift med traditionelle metoder?

Svar afgivet på Kommissionens vegne af Loyola de Palacio

(25. april 2002)

Som det er nærmere præciseret i hvidbogen Den europæiske transportpolitik frem til år 2010: de svære valg(1), sorterer transporten i byområder først og fremmest under de nationale og lokale myndigheder i medfør af subsidiaritetsprincippet.

Kommissionen er dog ikke uvidende om de ulemper, transporten i byerne indebærer for borgernes livskvalitet.

I den forbindelse støtter Kommissionen først og fremmest enhver form for god praksis på de pågældende områder samt via sine programmer for forskning, teknologisk udvikling og demonstration adskillige rojekter vedrørende alternative brændstoffer og køretøjer.

Som eksempel kan det nævnes, at Kommissionen i oktober 2000 lancerede Civitas-initiativet med et samlet budget på 50 mio. EUR for at støtte gennemførelsen af integrerede og innovative projekter vedrørende ren transport i byerne. I den sammenhæng vil elektriske køretøjer kunne komme ind i billedet og finde anvendelse i større målestok.

Endvidere har man via Thermie-programmet for forskning og teknologisk udvikling i tidsrummet 1995-1999 med et beløb på 25 mio. EUR finansieret omkring femten projekter med henblik på at demonstrere rene motorkøretøjer i bymiljøet (bl.a. elektriske og hybride køretøjer).

I overensstemmelse med Kommissionens strategi for alternative brændstoffer(2), der går ud på at vurdere det potentielle bidrag, hvert enkelt alternativt brændstof kan yde til løsningen af de centrale politiske problemer såsom afhængighed af olieprodukter, forsyningssikkerhed, emissioner af drivhusgasser samt forurening, har Kommissionen for nylig lanceret en række nye demonstrationsprojekter vedrørende elektriske busser, som kører på brændselsceller, specielt projekterne CUTE og ECTOS, med et budget på over 25 mio. EUR. Disse projekter vil gøre det muligt at undersøge, hvordan transportvirksomhederne og bykommunerne kan anvende denne teknologi.

Kommissionen bidrager til udviklingen af renere køretøjer på markedet såvel ved indførelse af stadig strengere krav med hensyn til emissioner som gennem støtte til forsknings- og demonstrationsprojekter, der gør det muligt for de nye køretøjsteknologier at opnå den grad af industriel modenhed, som er nødvendig for at udbrede anvendelsen heraf. Til gengæld henhører incitamenterne til køb af denne form for køretøjer under subsidiaritetsprincippet og de nationale, regionale og lokale myndigheder.

(1) KOM(2001) 370 endelig udg.

(2) Meddelelse fra Kommissionen til Europa-Parlamentet, Rådet, Det Økonomiske og Sociale Udvalg samt Regionsudvalget om alternative brændsler til vejtransport og en række foranstaltninger til fremme af anvendelsen af biobrændstoffer, KOM(2001) 547 endelig udg.